NARIADENIE KOMISIE (ES) č. 897/2009
z 25. septembra 2009,
ktorým sa mení a dopĺňa nariadenie (ES) č. 1447/2006, (ES) č. 186/2007, (ES) č. 188/2007 a (ES) č. 209/2008, pokiaľ ide o podmienky povolenia kŕmnej doplnkovej látky Saccharomyces cerevisiae NCYC Sc 47
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 13 ods. 3,
keďže:
(1)
Doplnková látka Saccharomyces cerevisiae, (NCYC Sc 47), obchodný názov Biosaf (ďalej len „Biosaf“), ktorá patrí do kategórie zootechnických doplnkových látok, bola povolená za určitých podmienok v súlade s nariadením (ES) č. 1831/2003 na desať rokov nariadením Komisie (ES) č. 1447/2006 (2) na výkrm jahniat, nariadením Komisie (ES) č. 186/2007 (3) pre kone, nariadením Komisie (ES) č. 188/2007 (4) pre kozy a ovce určené na produkciu mlieka a nariadením Komisie (ES) č. 209/2008 (5) na výkrm ošípaných. Uvedená doplnková látka bola oznámená ako existujúci výrobok v súlade s článkom 10 nariadenia (ES) č. 1831/2003. Keďže boli predložené všetky informácie požadované podľa tohto ustanovenia, táto doplnková látka sa zaradila do registra kŕmnych doplnkových látok Spoločenstva.
(2)
V nariadení (ES) č. 1831/2003 sa stanovuje možnosť pozmeniť povolenie doplnkovej látky na základe žiadosti držiteľa povolenia a stanoviska Európskeho úradu pre bezpečnosť potravín. LFA Lesaffre Feed Additives, držiteľ povolenia pre Biosaf, predložil žiadosť o zmenu obchodného názvu doplnkovej látky z „Biosaf“ na „Actisaf“.
(3)
Navrhovaná zmena podmienok povolenia je výhradne administratívnej povahy a nezahŕňa nové posúdenie príslušných doplnkových látok. Európsky úrad pre bezpečnosť potravín (EFSA) bol o žiadosti informovaný.
(4)
Aby žiadateľ mohol uplatňovať svoje práva uvádzať doplnkové látky na trh pod menom Actisaf, je potrebné zmeniť podmienky povolení.
(5)
Nariadenia (ES) č. 1447/2006, (ES) č. 186/2007, (ES) č. 188/2007 a (ES) č. 209/2008 by sa preto mali zodpovedajúcim spôsobom zmeniť a doplniť.
(6)
Je vhodné ustanoviť prechodné obdobie, počas ktorého sa môžu spotrebovať existujúce zásoby.
(7)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
1. V prílohe k nariadeniu (ES) č. 1447/2006 v stĺpci 3 sa obchodný názov „Biosaf Sc 47“ nahrádza názvom „Actisaf“.
2. V prílohe k nariadeniu (ES) č. 186/2007 v stĺpci 3 sa obchodný názov „Biosaf Sc 47“ nahrádza názvom „Actisaf“.
3. V prílohe k nariadeniu (ES) č. 188/2007 v stĺpci 3 sa obchodný názov „Biosaf Sc 47“ nahrádza názvom „Actisaf“.
4. V prílohe k nariadeniu (ES) č. 209/2008 v stĺpci 3 sa obchodný názov „Biosaf Sc 47“ nahrádza názvom „Actisaf“.
Článok 2
Existujúce zásoby, ktoré sú v súlade s ustanoveniami platnými pred dňom nadobudnutia účinnosti tohto nariadenia, môžu byť ďalej uvádzané na trh a používané do šiestich mesiacov od tohto dátumu.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. septembra 2009